32 ही उम्र, 11,000 रन पूरे; 33 मैचों में 12 शतक भी लगा दिए
England vs Ireland Test Live Score Updates; Can Joe Root Break Sachin Tendulkar's Test Record for Most Runs? इंग्लैंड टेस्ट क्रिकेट टीम के पूर्व कप्तान जो रूट ने शुक्रवार को आयरलैंड के खिलाफ टेस्ट में 56 रन बनाए। इसी के साथ अपने 130वें टेस्ट में वह 11 हजार रन पार कर गए
इंग्लैंड टेस्ट क्रिकेट टीम के पूर्व कप्तान जो रूट ने शुक्रवार को आयरलैंड के खिलाफ टेस्ट में 56 रन बनाए। इसी के साथ अपने 130वें टेस्ट में वह 11 हजार रन पार कर गए। वह इस मुकाम तक पहुंचने वाले दूसरे सबसे युवा खिलाड़ी बने। उनसे पहले इंग्लैंड के ही एलेस्टेयर कुक ने 31 साल 357 दिन की उम्र में 11 हजार रनों का आंकड़ा पार किया था।
रूट पिछले ढाई साल में ही 12 शतक भी लगा चुके हैं। अगर वे अपना फॉर्म जारी रखते हैं तो अगले साढ़े तीन से 4 साल में सचिन तेंदुलकर के सबसे ज्यादा टेस्ट रनों के रिकॉर्ड को तोड़ देंगे। सचिन के नाम 200 टेस्ट में 15921 रन हैं। आगे इस स्टोरी में हम जानेंगे कि रूट कितनी पारियों में सचिन का रिकॉर्ड तोड़ सकेंगे और इसके लिए उन्हें 4 साल का ही टाइम क्यों लगेगा।
आयरलैंड के खिलाफ फिफ्टी लगाई
लंदन के लॉर्ड्स मैदान पर एक से 4 जून के बीच इंग्लैंड और आयरलैंड के बीच एकमात्र टेस्ट जारी है। पहले बैटिंग करते हुए आयरलैंड 172 रन पर ऑलआउट हो गई। इंग्लैंड ने दूसरी पारी 4 विकेट पर 524 रन बनाकर घोषित की।
रूट ने 59 गेंद पर 56 रन बनाए। उन्होंने दोहरा शतक बनाने वाले ओली पोप के साथ महज 124 बॉल पर 146 रन की पार्टनरशिप की।
11 हजार रन बनाने वाले दूसरे इंग्लिश प्लेयर 
रूट ने अपनी पारी में 52वां रन बनाते ही टेस्ट क्रिकेट में 11 हजार रन पूरे कर लिए। उनके अभी 11,004 रन हैं, वे 238वीं पारी में इस मुकाम तक पहुंचे। ऐसा करने वाले वह इंग्लैंड के दूसरे ही खिलाड़ी बने। उनसे पहले पूर्व कप्तान एलेस्टेयर कुक 12472 रन बना चुके हैं।
कुक ने 31 साल 357 दिन की उम्र में 11 हजार टेस्ट रन का आंकड़ा पार किया था। उनके बाद 32 साल 154 दिन के रूट ही इस मुकाम तक पहुंचने वाले सबसे युवा खिलाड़ी बने। ओवरऑल रूट 11 हजार टेस्ट रन बनाने वाले 11वें ही खिलाड़ी बने। पारियों के लिहाज से श्रीलंका के कुमार संगकारा ने 208 पारियों में 11 हजार टेस्ट रन के आंकड़े को पार कर लिया था। इस मामले में रूट 8वें नंबर पर हैं।
9 साल में 17 शतक लगाए
13 दिसंबर 2012 को भारत के खिलाफ टेस्ट डेब्यू करने वाले रूट ने 2020 तक 97 टेस्ट में 17 शतक और 49 फिफ्टी लगाई। इस दौरान उन्होंने करीब 48 के औसत से 7,829 रन बनाए।
ढाई साल में लगाए 12 शतक
2020 तक 17 शतक लगाने के बाद पिछले ढाई साल के 33 टेस्ट में ही रूट ने 12 शतक और 9 फिफ्टी लगा दीं। इस दौरान उन्होंने 3 हजार से ज्यादा रन भी बनाए। यानी 2020 तक रूट करीब 6 टेस्ट में एक शतक लगाते थे, लेकिन पिछले ढाई साल में उन्होंने औसतन हर तीसरे मैच में एक शतक लगाया।
सचिन से करीब 5000 रन पीछे हैं रूट 
सचिन तेंदुलकर ने अपने 200 टेस्ट के करियर में 15,921 रन बनाए, जो टेस्ट में सबसे ज्यादा रनों का रिकॉर्ड है। उनके और दूसरे नंबर के खिलाड़ी रिकी पोंटिंग में 2,543 रन का बड़ा अंतर है। यानी कि 2013 में रिटायरमेंट लेने के बाद 10 साल तक कोई भी खिलाड़ी उनके आस-पास नहीं भी आया। अब रूट जिस तरह के फॉर्म में बैटिंग कर रहे हैं, वह जल्द ही इस रिकॉर्ड को तोड़ सकते हैं।
रूट अभी 32 साल के हैं। उनके अभी 11,004 रन हैं, यानी सचिन का रिकॉर्ड तोड़ने के लिए उन्हें 4,918 रनों की जरूरत है। 1 जनवरी 2021 से 33 मैचों में रूट ने 3,181 रन बनाए हैं। यानी वे एक मैच में औसतन 96 रन बना रहे हैं। इस स्पीड से उन्हें सचिन का रिकॉर्ड तोड़ने में करीब 52 मैच लगेंगे।
4 साल में कैसे तोड़ेंगे सचिन का रिकॉर्ड? 
इंग्लैंड की टीम ने 2021 और 2022 में 15-15 टेस्ट खेले। कोरोना टाइम को छोड़ दें तो इंग्लैंड हर साल 12 से 16 टेस्ट खेलता है। अगर एक साल में इंग्लैंड के औसतन 13 टेस्ट लें, तो रूट 4 साल में 52 टेस्ट खेल लेंगे। यानी 2027 तक अगर वे इसी फॉर्म को जारी रखें तो सचिन के सबसे ज्यादा रनों का रिकॉर्ड भी तोड़ देंगे।
अगर इंग्लैंड हर साल 15 टेस्ट खेले तो रूट 2026 अंत तक ही करीब साढ़े 3 साल में 16 हजार टेस्ट रन बना सकते हैं।
सचिन ने कब बनाए थे 11 हजार रन?
रूट ने 238वीं पारी में 11 हजार रन का आंकड़ा पार किया। सचिन के 238 टेस्ट पारियों में 11,782 रन थे। 11 हजार रन का आंकड़ा पार करने के दौरान सचिन की उम्र 34 साल थी। करियर के आखिरी 50 टेस्ट में भी उन्होंने 12 शतक लगाए, इस दौरान उनके नाम 52.51 के औसत से 4,044 रन थे।
रूट इस वक्त अपनी पीक फॉर्म में हैं, वे 56 से ज्यादा की औसत से रन बना रहे हैं, जबकि सचिन ने 1993 से 2003 के बीच अपने पीक में 62 से भी ज्यादा के औसत से रन बनाए थे। 2004 से 2008 तक सचिन के रन कम बने, लेकिन उनका औसत फिर भी 46 का रहा। यानी रूट को सचिन का रिकॉर्ड तोड़ने के लिए सचिन से भी ज्यादा मेहनत करनी होगी।
2026 में 36 साल के होंगे रूट 
दिसंबर 2026 तक भी रूट की उम्र 36 साल की ही होगी। मॉडर्न डे क्रिकेट के टॉप-4 बैटर्स में इस वक्त भारत के विराट कोहली, ऑस्ट्रेलिया के स्टीव स्मिथ और न्यूजीलैंड के केन विलियमसन हैं। विलियमसन भी रूट के बराबर इस वक्त 32 साल के हैं। वहीं कोहली और स्मिथ की उम्र 34-34 है।
चारों बैटर्स में इस वक्त रूट के ही 11 हजार से ज्यादा टेस्ट रन हैं। बाकी 3 बैटर्स में तो किसी के अभी 9 हजार रन भी नहीं हुए हैं। ऐसे में एक्टिव प्लेयर्स में तो रूट टेस्ट में टॉप पर बने ही हुए हैं, वे 5 साल क्रिकेट और खेलें तो ऑलटाइम रिकॉर्ड के भी टॉप पर पहुंच सकते हैं।
